# Referat fra Grundejerforeningen Skansehages generalforsamling 31 aug-2014 [http://www.grf-skansehage.dk/](http://www.grf-skansehage.dk)

Mødet blev afholdt på Rørvig Kro kl.10:00. - 23 parceller var repræsenteret og dagsordenen var følgende:

1. Valg af dirigent – 2. Formandens beretning – 3. Aflæggelse af regnskab – 4. Budgetforslag for 2015 -

5. Behandling af indkomne forslag – 6. Valg af bestyrelse – 7. Valg af revisorer – 8. Valg af suppleanter –

9. Eventuelt

Ad 1. Niels Bruun – Jensen blev enstemmigt valgt som dirigent efter bestyrelsens forslag. Niels erklærede Indkaldelsen for lovligt varslet med en kommentar om, at han havde været dirigent i 20 år siden 1994.

Ad 2. Bestyrelsens beretning**/** v. formanden Lene Lone Pedersen**:**

Beretning for 2013/2014

I år har vi valgt at begynde med hvad der mere generelt sker i kommunen – med afsæt i det møde som Odsherred kommune afholdte d. 9. august i år med sommerhusgrundejerforeningerne:

Det helt store issue på mødet i år var den fornyelse som kommunen har vedtaget etableret i form af et andet SOL – et fælles udvalg for sommerhusejere i kommunen, helt præcist Sommerhusråd for Odsherred Landliggere – med et byrådsmedlem, Jesper Koch S. – som formand.

Udvalget er nedsat i henhold til § 17 stk.4 i styrelsesvedtægten.

Formålet er at styrke samarbejdet med fritids- og sommerhusejere i Odsherred ved at sætte nogle nye rammer for samarbejdet.

Kommissoriet for udvalget er:

* at fastholde og udvikle attraktive fritids- og sommerhusområder
* i Odsherred
* udvikle oplevelser
* styrke dialogen mellem det politiske niveau og landliggere i Odsherred kommune

Udvalget behandler ikke enkeltsager.

Der er ca. 23.500 sommerhusgrunde i kommunen, hvoraf de 1800 er helårsbeboelse, 1.000 udlejes via bureauer, 1100 er ejet af Odsherred borgere, 2000 grunde uden bebyggelse, 1.000 til salg og antallet på opgivne huse kendes ikke.

Som sagt skal samarbejdet foregå i en dialog med sommerhusejerne, herunder sammenslutningen af sommerhusejere KSO, der har fået 2 repræsentanter i SOL og så skulle der vælges 2 yderligere repræsentanter på dette årsmøde. Der er lidt over 325 sommerhusgrundejerforeninger i kommunen og 7 personer havde anmeldt deres kandidatur til kommunen. Der blev valgt en person, Poul Dengsøe fra Grundejerforeningen Tre Lyng som har 707 medlemmer og Kirsten Møller fra Kårup Skov og Ordrup Næs med 400 medlemmer – begge gamle grundejerforeninger. Jeg stemte på den repræsentant der stillede op lokalt fra Rørvigområdet nemlig formanden for Højsandsparkens grundejerforening som desværre ikke blev valgt - og Kirsten Møller.

Vi gør så meget ud af det her – fordi vi som udgangspunkt synes, at det er et interessant initiativ kommunen har taget, som bliver spændende at følge, men der er mange ubekendte endnu! Hvordan vil udvalget håndtere de ting der opstår, hvem gør hvad - kommunen eller os selv?

Årsmødet tog pænt imod udvalget, men der har været megen skepsis og dialog forinden!

Herudover blev følgende for os relevante emner omtalt på årsmødet:

Beredskabschefen oplyste at

* der er 3 beredskabsstationer, Nykøbing, Lumsås og Asnæs i kommunen.
* Opfordrede til at vi bruger kommunens hjemmeside ved f. eks stormene, Allan og Bodil, som var langt over orkanstyrke, med stort slid på Nordkysten, mange væltede træer og i øvrigt meget vådt!
* At vi skal beskære langs adgangsveje
* At man kan downloade en App til 112.

Geoparken:

Kommunen har ansøgt om at blive optaget på listen over internationale godkendte Geoparker – derfor rejser borgmesteren og turistchefen til Canada hvor afgørelserne skulle falde her i september måned.

Geoparken bliver fremover en erhvervsdrivende fond under turistorganisationen.

Odsherred Forsyning:

* Kloakeringen påbegyndes igen i 2015. Vi er sat til mellem 2026 – 2042 – tidligere var vi sat til i 2034. De grundejere der skal have kloakeret bliver inviteret til møde herom i god tid forinden!
* Tømningsplanerne kan ses på Forsyningens hjemmeside og man modtager en sms herom 1 uge før tømning.

Tang/Strandene:

De offentlige strande med offentlig p – plads bliver ryddet 1 x ugentlig og arbejdet udføres af ”nyttejobbere”.

Kommunen er ved at udarbejde en visions- og udviklingsplan 2025, som laves sammen med Realdania. Det er konstateret, at skellet mellem faste beboere og sommerhusbeboere er udvisket hvorfor der arbejdes med landskabelige områder med helårsbeboelse der ikke må ligne parcelhusområder, der skal fastholdes attraktive områder, bedre rekreative områder med cykelstier m.m. og nye miljøer i sommerhusområderne. Planen forventes færdig i efteråret – forslag skal mailes til Plan og Miljø inden 15.okt. i år.

**Så til os selv:**

Først lidt opsamling fra sidste år:

* Vi aftalte rent faktisk sidste år, at vi ville komme med en vedtægtsændring til i år, for at få mulighed for at anvende mails frem for post til udsendelser m.m. Vi har tilladt os at afvente idet det offentlige som bekendt har krævet at samtlige borgere her pr. 1. nov. skal have en mailadresse og en digital postkasse – så tror vi at de sidste er kommet med!
* Hjertestarter er heldigvis ikke kommet i anvendelser – men den er der – så husk det venligst.
* Vejene synes vi er fint udbedret i år.
* Vi talte sidste år om at undvære bøjerne i år og se hvad der skete. Men, men det viste sig efter bestyrelsens opfattelse, at være behov for dem, hvorfor de blev udlagt igen – en passende afstand fra land, også for at bibeholde den præventive virkning er 75 m, som havnefogeden også havde fået besked på – de ligger i år lidt længere ude!
* Vi har jo haft en vidunderlig sommer, som man kan drømme om kommer igen de følgende år – det betyder også, at der er flere ting på vores grunde der skal være i orden, et større træk på vore strande med mange flere mennesker og aktiviteter.
* Stormene Bodil og Allan har også forvoldt megen skade på mange grunde hos os. Mange har fået ryddet op, det er rigtig dejligt, andre har fået gjort det delvist og andre slet ikke. Rent faktisk ligger der mange kvasbunker og større bunker ude ved vejene og inde på grunden hos folk selv. Vi kan derfor ikke stærkt nok opfordre til at disse bunker fjernes uanset om det er på folks egne grunde – idet de udviser en **stor brandfare**. Bestyrelsen er selvfølgelig bekendt med hvor nogle af bunkerne er, men vi er jo ikke politi!
* Et af medlemmerne har skrevet til bestyrelsen, med nærmere angivne adresser hvor der er bunker, at de anmeldes til brandvæsenet hvis bunkerne ikke fjernes. Det er noget ærgerligt at vi er nødt til at komme hertil før bunker fjernes!! **Så venligst fjern dem – vi skal alle trygt kunne være her!**
* I bedes venligst huske at både/surfbrætter m.m. der er henlagt på stranden skal være forsynet med navn og adresse – og i øvrigt jvf. vore ordensforskrifter også meddele bestyrelsen ejerskabet – en ikke ny beslutning, den er fra 1985! Henlæggelse må kun finde sted i perioden 1. april til 31. oktober – så skal de op!

Sådan set er det også lidt uforståeligt at man lader bådene ligge hele sæsonen! En version kunne være, at de ligger på stranden når man anvender dem kontinuerligt!!

* Speedbåde der sejler inden for bøjerne, som det typisk er, skal overholde givne regler – igen i sommer var der mindst en episode hvor en speedbåd planede hele vejen ind til stranden! Der må sejles vinkelret ind på stranden med max 5 knob i timen og der må planens 300 m. fra land!
* Der køres fortsat for stærkt på vores små veje – det har et af medlemmerne gjort opmærksom på – der foreligger faktisk en beslutning fra 1999 på at vi må køre max. 20 km – så husk det venligst!
* Strandarealet slås fremover 1 X årligt så vi kan holde rosa ragusa nede – slut august/september måned.
* Mobildækning. Ifølge TDC er mobildækningen fuldt udbygget. Høje træer kan påvirke mobil signalet og medlemmerne opfordres til at holde beplantningen nede.
* Bestyrelsens projekt i år har været en ny hjemmeside – som vil blive præsenteret efter generalforsamlingen.
  + Vi har været rigtig glade for den nuværende hjemmeside, men synes at der var behov for en opdatering til en mere brugervenlig version – som vi selv kan anvende.
  + Hjemmesiden kan betjenes af bestyrelsen, vi vil gerne at den er pæn og nydelig, at den løbende opdateres, at den er mere nærværende og aktuel, at der lægges billeder og beskeder ind der er relevante for os – det vil vi i bestyrelsen bestræbe os på – men p.t. er der lidt begyndervanskeligheder – vi skal lige lære det!

I bestyrelsen og blandt de medlemmer som vi taler med, har vi en generel opfattelse af, at vores område bliver mere og mere attraktivt, også i forlængelse af kommunens bestræbelser på at få flere turister til kommunen og gøre den mere attraktiv.

En lille hyggelig historie – Ramasjang har sendt heroppefra i hele uge 28. Vi fik først henvendelse fra DR1, via Kommunen, om brug af vores strandareal, vi sagde nej tak i lighed med Skov – og Naturstyrelsen fordi belastningen af området, der i øvrigt var for småt, og af naturen ville blive alt for stort – de valgte i stedet Isøre koloni – det passede også bedre til temaet koloniferie- de havde fået øje på os og strandarealet – egentlig vil vi jo gerne bare have det som vi har det og leve i det stille!

Hvis vores opfattelse er rigtig medfører det også, at vi i fællesskab bliver nødt til at være mere restriktive – derfor har der også været noget pisk under de tidligere punkter - og leve op til vore egne vedtægter, ordensforskrifter og almindelig fornuftig tankegang – det må vi opfordre til at vi hjælper hinanden med og også at vi sikrer at dem vi lejer/låner sommerhusene ud til er bekendt med reglerne.

Og - som sædvanlig modtager vi gerne forslag og ideer til - You name it - og tusind tak til bestyrelsen, Richard og Torsten for et fleksibelt, let og behageligt samarbejde i bestyrelsen.

### Medlemmernes spørgsmål og kommentarer til årsberetningen:

1. Per Nielsen spurgte om tilkørselsforholdene til Rørvig færgeleje bliver ændret. Richard svarede at færgelejet ikke var færdig bygget og at det gamle leje skulle renoveres eller sløjfes.
2. Svend Erik Jørgensen spurgte om foreningen kunne informere renovationsvogne og postbiler om at køre i behersket tempo på vejene.

# Aflæggelse af regnskab for perioden 2013/14.

# Kassereren, Richard Jørgensen, kommenterede det tidligere udsendte og reviderede regnskab og budget med at gøre opmærksom på, at hjertestarteren havde kostet 10.337 derfor var der et underskud på 8697 kr. Det er i orden, da foreningen ikke skal være en opsparingssag, men blot skal balancere i forhold til indtægter og udgifter. Regnskabet blev godkendt af forsamlingen.

# Ad 4. Budgetforslag for 2015

Da regnskabet viser et underskud foreslog bestyrelsen at hæve kontingentet med 50 kr. til 550 kr. Svend Erik kommenterede at hjertestarteren kunne nedlægges da den ikke bruges. Richard kommenterede at der var en den 3 års tegningsperiode. Kontingenthævning på 50 kr. blev vedtaget.

# Ad 5. Behandling af indkomne forslag

Ingen forslag

# Ad. 6. Valg af bestyrelse

Bestyrelsen og suppleanter sidder for et år ad gangen.

Både Lene Lone Pedersen, Richard Jørgensen og Torsten Rasmussen var villige til genvalg, hvilket forsamlingen enstemmigt tilsluttede med applaus. Suppleant - Per Nielsen og Bente Bech - blev også genvalgt.

# Ad. 7. Valg af revisorer

Både Michael Bruhn og Bjarne Sørensen blev genvalgt

# Ad. 8. Valg af revisorsuppleant

Åse Christensen blev også genvalgt.

# Ad. 9. Eventuelt

Bestyrelsen har modtaget en henvendelse fra Borrestien om optagelse i Grundejerforeningen. Det blev forelagt generalforsamlingen for en tilkendegivelse fra generalforsamlingen – henvendelsen er kommet efter fristen for indsendelse af forslag.

I ansøgningen lagdes vægt på:

* Velfungerende grf.
* At beboere i perioder benytter veje især Forårsvej.
* At de i 2014 er blevet 5 familier med børn.
* Indstillet på at yde et bidrag til foreningen.

Bestyrelsen har undersøgt forholdene på Borrestien. Det blev oplyst at alle matrikler i Grf. Skansehage er udstykket fra matrikel 5K og at udvidelsen kræver godkendelse fra matrikeldirektoratet. Udvidelsen vil dreje sig om 10 matrikler hvor 3 matrikler er ubebygget samt 2 matrikler ikke er velegnet som byggegrunde.. En udvidelse vil kræve tingslysning på alle foreningens matrikler og vil kræve forpligtigelse ved problemer med vand, veje og afvanding.

Der har tidligere været henvendelse fra andre grundejere om optagelse i foreningen, hvor der er svaret nej.

Af ovenstående grunde og iøvrigt helt principielle grunde er det bestyrelsens opfattelse, at anmodningen afslås.

Henvendelsen blev kommenteret af:

Leni som tilkendegav at hun var enig med bestyrelsen.

Fru Nissen mente at der ikke kunne være flere i foreningen.

Lise stillede spørgsmål ved, om hvad foreningen fik ud af udvidelsen.

Richard kommenterede de forøgede udgifter til vedligeholdelse af ny stenvej.

Kim Rosenthal var enig med bestyrelsen og bad bestyrelsen om at skrive et venligt svar på henvendelsen.

Ny hjemmeside:

Torsten præsenterede den ny hjemmeside [www.Skansehage-grf.dk](http://www.Skansehage-grf.dk) og opfordrede medlemmerne til at sende foto til foto arkivet. Samtidig opfordredes alle til at bruge hjemmesiden ved henvendelse til bestyrelsen.

**Næste års generalforsamling finder sted søndag d. 30. august 2015**

**Dirigent: Niels Bruun - Jensen Referent: Torsten Rasmussen**

**Formand: Lene Lone Pedersen Kasserer: Richard Jørgensen**